高馬小兒圖
作者：龔開
朝代：宋

paragraphs: 華驄料肥九分臕，童子身長五尺饒。
青絲鞚短金勒緊，春風去去人馬驍。
莫作尋常廝養看，沙陀義兒皆好漢。
此兒此馬俱可憐，馬方三齒兒未冠。
天真爛漫好容儀，楚楚衣裝無不宜。
豈比五陵年少輩，胭脂坡下鬭輕肥。
四海風塵雖已息，人才自少當愛惜。
如此小兒如此馬，它日應須萬人敵。
老夫出無馿可騎，乃有此馬騎此兒。
呼兒回頭爲小駐，停鞭聽我新吟詩。
兒不回頭馬行疾，老夫對之空嘖嘖。